als_Latn dik_Latn sag_Latn
E Diela futbollistike Europiane zbret në fushë kampionët e Italisë.
E Diela futbollistike Europiane zbret në fushë kampionët e Italisë. Juventusi përballet me një nga sfidat më delikate të javëve të fundit sepse bardhezinjtë do të vizitohen nga Torino që kërkon të bëjë surprizën në strofullin e djemve të Antonio Contes. Derbi mbetet derbi dhe si të tillë e vlerësojnë bardhezinjtë që e dinë shumë mirë se nënvleftësimi i demave mund t’u shkaktojë një hap fals në kampionat. Juventusi nuk e njeh shijen e disfatës në derbin e qytetit prej shumë vitesh, por këtë sezon gjërat ndryshojnë sepse skuadra e Giampiero Venturas po përjeton një nga momentet më pozitive të viteve të fundit, duke larguar hijen e rënies nga kategoria që e ka munguar në kampionatet e fundit. Me 36 pikë në klasifikim, ekipi granata udhëton drejt “Juventus Stadium” pa presionin e rezultatit dhe ky mund të rezultojë një faktor i rëndësishëm për ta bërë këtë sfidë të paparashikueshme. Nga ana tjetër, kampionët e Italisë kanë mundësinë reale për të hedhur një tjetër hap përpara drejt titullit të tretë rresht dhe në këtë aspekt, derbi i Torinos mbetet një ndeshje referimi për ta.
Conte e ka pothuajse të gjithë grupin në dispozicion, ndërsa vlera e shtuar e sulmit është Osvaldo që shënoi edhe golin e parë në mesjavë për ndeshjen e Europa League. Në përballjet e tjera, Interi pret Cagliarin në krizë dhe pa president pas largimit të Cellinos. Zikaltërit nuk kanë në dispozicion brazilianin Hernanes për shkak të një dëmtimi dhe ky mund të rezultojë një problem për Mazzarrin që synon suksesin e tretë rresht në kampionat për të qëndruar në kontakt me zonën Europiane. Një provë force duhet të tregojë edhe Milani në fushën e Sampdorias për të larguar sa më shpejt zhgënjimin Champions. Të besuarit e Seedorf mbajnë vendin e 9 në klasifikim dhe një tjetër sukses pas atij kundër Bolognas do të jetë i rëndësishëm për të rritur moralin. Mungesa më e madhe e kësaj sfide do të jetë Mario Balotelli i dëmtuar në shpatull. Në mbremje është radha e Lazios që do të presë në “Olimpico” Sassuolon për të dalë nga kriza.
Me një stadium pothuajse të mbushur për të kontestuar presidentin Lotitto, bardhekaltërit vijnë në këtë sfidë me moralin përtokë për shkak të një sezoni nën nivelin e pritur. Ndërkohë, në Spanjë është dita e Atletico Madrid që udhëton në Pamplona për të kërkuar 3 pikëshin e kreut. Osasuna është një nga skuadrat me rendimentin më të qëndrueshëm në La Liga dhe Simeone e di shumë mirë këtë. Pengesa është e madhe për “Los Colchoneros” por nëse madrilenët nuk duan të humbasin kontaktet me kreun nuk kanë asnjë alternativë tjetër përveç fitores. Në Andaluzi, Real Betis pret Athletic Bilbaon në luftë të plotë për një vend të Champions League, ndërsa Valencia pret Granadan në “Mestalla” për t’u afruar me zonën Europa League.
Ditë kampionësh edhe në Gjermani ku Bayerni i Mynihut udhëton drejt Hannoverit për të hedhur një tjetër hap drejt titullit kampion. Me 59 pikë në 21 javë skuadra bavareze nuk njeh ende humbje dhe ky është objektivi kryesor i djemve të Pep Guardiolës, për të shtuar një tjetër gur në themelet e një sezoni stratosferik. Me humorin në yje për shkak të suksesit 2-0 në fushën e Arsenal, Bayerni i Mynihut pritet të bëjë detyrën edhe në fushën e Hannover që mban vendin e 11 me 24 pikë. Sfida tjetër është ajo mes Eintracht Frankfurt e WËerder Bremen, dy skuadra që luftojnë për mbijetesë pasi mbajnë vendin e 13 dhe 14 me pikë të barabarta. Në Holandë, Ajaxi pret në Amsterdam AZ Alkmaar, ndërsa Twente përballet me Feynoord, një përballje direkte për vendin e dytë që siguron edhe biletën e fundit të Champions League.
als_Latn als_Latn als_Latn als_Latn als_Latn